崔与之
送洪旸岩赴班
法吏了繁剧，儒生擅文墨。
世多兼两长，远到须器识。
昔在晋魂公，曾此趋幕职。
一逢龚庄敏，期以柱天极。
紫微得夫君，嘉禾乏栽植。
广城底山川，融结此英物。
精神天独饶，醉盎春可即。
读书细妍磨，作文工组织。
庭隅立两造，片言分曲直。
疾顽戒已甚，争事退如默。
武库物兼蓄，沧海蠡莫测。
同僚总称好，载路誉声塞。
五羊书筵重，济物多阴德。
荣通付傥来，荐剡岂求得。
薰凉快马耳，汗漫捧鹏翼。
归装可对人，南物毫不殖。
二同羞著我，握手倒巾帻。
幽棲泉石边，喜在文溪侧。
平章诗浩荡，指点棋黑白。
此乐竟何如，满怀春拍拍。
咳唾落珠玑，襟期重胶漆。
高诵归去辞，永守兔完册。
焉知暮岁后，苦被功名迫。
终能幡然起，行矣各努力。
长途希树阴，萧邸谨服食。
悬知风月宵，定启山失忆。